



У С Т А В

НА СДРУЖЕНИЕ

“Местна инициативна група - Антон и Пирдоп”

ЮРИДИЧЕСКО ЛИЦЕ С НЕСТОПАНСКА ЦЕЛ 
ЗА ОСЪЩЕСТВЯВАНЕ НА ОБЩЕСТВЕНОПОЛЕЗНА ДЕЙНОСТ
Настоящият устав урежда основните устройствени правила на Сдружение с нестопанска цел “Местна инициативна група – Антон и Пирдоп”, организацията на дейността му, неговите принципи, задачи, цели и средства за постигането им, както правата, задълженията и отговорността на членовете му и на органите за управление, при осъществяването на общественополезна дейност, в изпълнение на разпоредбите на Закона за юридическите лица с нестопанска цел.

Сдружението се учредява в изпълнение на проект „Придобиване на умения и постигане на обществена активност за потенциална местна инициативна група (МИГ) на територията на общините Антон и Пирдоп”, съгласно изискванията на мярка “Прилагане на стратегия за местно развитие” и мярка “Управление на местни инициативни групи, придобиване на умения и постигане на обществена активност на съответната територия за местните инициативни групи, прилагащи стратегии за местно развитие”, от ос 4 - ЛИДЕР на Програмата за развитие на селските райони (2007 – 2013).

І. СТАТУТ

Чл.1. (1) Създава се Сдружение “Местна инициативна група - Антон и Пирдоп”, наричано за краткост по-надолу в Устава „Сдружението” или „МИГ - Антон и Пирдоп”, със статут на юридическо лице с нестопанска цел за общественополезна дейност по смисъла на чл. 2 от Закона за юридическите лица с нестопанска цел и подлежащо на регистрация по реда на същия Закон, което чрез своите членове – български юридически лица и дееспособни физически лица – допринася за удовлетворяване на нуждите и реализиране на инициативите на местната общност на територията на общините Антон и Пирдоп, следвайки принципите на подхода ЛИДЕР, така както са формулирани в чл.61 от Регламента на Съвета 1698/2005 и документите, свързани с прилагането му, а именно: териториален подход; създаване на публично-частни партньорства; подход „отдолу-нагоре”; многосекторен подход; иновации; сътрудничество и работа в мрежа. 
(2) Сдружението обединява на доброволни начала своите членове. 

(3) Сдружението е неполитическа организация и е независимо от държавни, политически, синдикални и други органи и организации. 
Чл.2. Сдружението е юридическо лице с отделна банкова сметка и печат. 

Чл.3. Сдружението осъществява дейността си в съответствие с Конституцията на Република България, законите на страната и настоящия Устав, решенията на Общото събрание и ръководните си органи в рамките на техните правомощия и работи за устойчивото развитие на местните граждански общности гражданското общество в България.
Чл.4. Сдружението се създава въз основа на и спазва следните принципи: 

1. Равнопоставеност между представителите на неправителствените организации, частния бизнес, местната власт и гражданите; 

2. Равни права на членовете на Сдружение „Местна инициативна група – Антон и Пирдоп” да участват в управлението на Сдружението съгласно българското законодателство и да бъдат информирани за дейността му;

3. Взаимно уважение между членовете, без оглед на пол, възраст, раса, етнически произход, здравословно състояние и религиозна и партийна принадлежност;

4. Колективност и дух на партньорство при обсъждането на всички въпроси и вземането на решения;

5. Лична отговорност при изпълнение на взетите решения;

6. Екипност в работата на ръководните и контролните органи;
7. Публичност, откритост и информираност на обществеността за дейността на МИГ.
ІІ. НАИМЕНОВАНИЕ И СЕДАЛИЩЕ

Чл.5. (1) Наименованието, под което сдружението ще осъществява дейността си, е Сдружение “Местна инициативна група - Антон и Пирдоп”, изписвано накратко Сдружение “МИГ – Антон и Пирдоп”

(2) Наименованието на Сдружението на английски език е “Local Action Group – Anton and Pirdop” Association, изписвано накратко “LAG – Anton and Pirdop” Association . 

Чл.6. Седалището на Сдружението е в село Антон, а адресът на управление – село Антон, община Антон, област София-област, НЧ „Христо Ботев”, пл. „Съединение“ №1.
Чл.7. Писмените изявления от името на Сдружението трябва да съдържат неговото наименование, седалище, адрес, както и данни за регистрацията, включително и номер по БУЛСТАТ/ЕИК. 

III. ПРЕДМЕТ НА ДЕЙНОСТ, ОСНОВНИ ЦЕЛИ И средства за реализирането им

Чл.8. Основният предмет на дейност на Сдружението е: 

1. Подготвя, утвърждава и прилага Стратегия за местно развитие (СМР) на територията на общините Антон и Пирдоп, спазвайки принципите на подхода ЛИДЕР;

2. Ръководи, наблюдава, оценява и контролира изпълнението на СМР за територията на МИГ- Антон и Пирдоп;

3. Участва в дейности и проекти на територията, които не са предвидени в СМР, но допринасят за изпълнение целите на сдружението.

4. Участва в други сдружения и партньорства в страната и чужбина, които допринасят за изпълнение на СМР и междуобщностното сътрудничество, според Европейската политика за развитие на селските райони.

Чл.9. Основните цели на Сдружението са:

1. Опазване на околната среда и биоразнообразието на територията на общините Антон и Пирдоп.

2. Разнообразяване на икономическите дейности на територията на общините Антон и Пирдоп;

3. Подобряване на качеството на живот и на основните услуги за икономиката и  населението в общините Антон и Пирдоп;

4. Развитие на неземеделски дейности и повишаване конкурентоспособността на земеделието и животновъдството на територията на общините Антон и Пирдоп.

5. Съхраняване на уникалността и самобитността на района. 

6. Развитие на района като предпочитана туристическа дестинация, основано на природни, културни и човешки ресурси.

7. Насърчаване на икономиката на знанието и развитието на иновациите.

8. Подкрепа за развитието на гражданското общество и публично-частните партньорства. 

9. Цялостно и устойчиво развитие на местната общност, към което са приобщени всички граждани, независимо от техните пол, възраст, раса, етнически произход, здравословно състояние и религиозна и партийна принадлежност.

Чл. 10. Основните средства, които Сдружението използва за постигане на целите си, са:

1. Организира и провежда работни срещи, обучения, семинари, конференции, форуми, дебати и обсъждания с представители на всички нива на държавната и местната власт, бизнес средите, неправителствените организации и граждани във връзка с подготовката и изпълнението на СМР на МИГ;

2. Подготвя икономически, социологически проучвания и анализи за изработката на СМР на МИГ и други стратегически документи на регионално и национално ниво;

3. Организира информационни кампании, форуми и обучения с цел повишаване информираността за СМР на МИГ, експертния капацитет и професионалната квалификация на местното население;

4. Кандидатства за финансиране на СМР на територията на общините Антон и Пирдоп пред Управляващия орган на националната „Програмата за Развитие на Селските Райони” (УО на ПРСР) и други донори;

5. Ръководи, наблюдава, оценява и контролира изпълнението на СМР на територията на общините Антон и Пирдоп посредством:

1) Подпомагане разработката на проектни предложения на потенциални бенефициенти (ползватели) към СМР на МИГ;

2) Организиране и провеждане на конкурси за финансиране на проекти по СМР на МИГ, съгласно утвърдени от УО на ПРСР правилници и процедури за нейното прилагане;

3) Осъществяване на контрол и мониторинг на финансираните от СМР на МИГ проекти, съгласно утвърдени от УО на ПРСР правилници и процедури за нейното прилагане; 

4) Популяризиране и визуализиране на етапите на изпълнение на СМР, постигнатите резултати, одобрените бенефициенти, полученото финансиране по ПРСР и други програми на Европейския съюз;

6. Предоставя техническа и консултантска помощ за подготовката на проекти на местни физически и юридически лица за кандидатстване по програми и фондове извън СМР на МИГ;

7. Създава и развива услуги в съответствие с нуждите на местното население и общности;

8. Предприема действия и инициативи за разширяване на възможностите за достъп до алтернативни (допълнителни) доходи за местните жители;

9. Поддържа база данни, обменя информация и споделя добри практики със сходни организации в страната и чужбина;

10. Създава партньорски отношения с университети, изследователски институти, държавна и местна администрация, неправителствени, бизнес организации и други МИГ на територията на страната и ЕС;

11. Участва в различни национални и/или международни мрежи за сътрудничество, работещи за развитие на селските райони, като Национална и Европейска селски мрежи и други;

12. Насърчава въвеждането на нови методи и подходи за развитие на територията на общините Антон и Пирдоп, чрез развиване на целева и иновативна политика и практики;

13. Участва в дейности и проекти за опазване на околната среда и биоразнообразието на територията на МИГ – Антон и Пирдоп;

14. Организира срещи, дискусии и информационни кампании, водещи до повишаване на екологичното съзнание на местната общност;

15. Участва в дейности, свързани с опазването на културно-историческото наследство и развитието на местен туристически продукт.

Чл.11. За постигане на своите цели Сдружението използва всички средства, които не противоречат на Конституцията и законите на Република България.

IV. ВИД НА ДЕЙНОСТ И ПРЕДМЕТ НА ДОПЪЛНИТЕЛНА СТОПАНСКА ДЕЙНОСТ
Чл.12. (1) Сдружението ще извършва общественополезна дейност, разрешена от закона.

(2) В съответствие с изискванията на чл. 3 ал. 3 от Закона юридическите лица с нестопанска цел, Сдружението може да извършва допълнителна стопанска дейност, свързана с предмета на основната дейност, като приходите от нея се използват за постигане на определените в устава цели, а именно: 

1. Издателска дейност.

2. Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни във връзка с предмета на дейност и целите на Сдружението.

3. Създаване и разпространение на информационни продукти.

4. Управление на собствено имущество.

5. Други непротиворечащи на ЗЮЛНЦ и Устава дейности.

(3) Сдружението не разпределя печалба от допълнителната си стопанската дейност. Всички приходи от тази дейност се използват за постигането на заявените с този Устав цели и в предвидените от Закона за юридическите лица с нестопанска цел възможности. Изпълнението и контролът върху извършваната стопанска дейност се възлага на Управителния съвет на Сдружението.

V. ИМУЩЕСТВО И ФИНАНСИРАНЕ НА СДРУЖЕНИЕТО

Чл.13. Сдружението има свой бюджет, собствено счетоводно отчитане и може да разкрива банкови сметки в лева и валута.

Чл.14. Имуществото на Сдружението се състои от недвижими имоти, движими вещи, вещни права, права върху интелектуална собственост, парични средства, взимания, ценни книжа и други права, които законът допуска като елементи на имущество на юридически лица с нестопанска цел.

Чл.15. Сдружението управлява и разпределя паричните постъпления, включително целеви държавни субсидии и средства, предоставени от национални и чуждестранни донори.

Чл.16. Финансовата година започва в началото и завършва в края на всяка календарна година. За начало през първата година се счита датата на вписване на Сдружението в регистъра при Окръжния съд по седалището му.

Чл.17. Бюджетът на Сдружението се предлага от Управителния съвет (УС) и се одобрява от Общото събрание (ОС) в началото на всяка финансова година.

Чл.18. (1) Основен източник на придобиване на средства от Сдружението е кандидатстването по програми за финансиране на стратегии за местно развитие, в т.ч. кандидатстване по ос 4 от ПРСР.

(2) Бюджетът на Сдружението се формира още от годишен членски внос, спонсорство, дарения, завещания, приходи от осъществяваната от нея стопанска дейност, както и чрез всички други разрешени от закона способи. 

(3) Членовете на Сдружението могат да правят целеви вноски за постигане на дадена цел, определена в Устава с решение на Общото събрание. В решението си Общото събрание определя целта, размера и начина на събиране на вноските. Решението се взема с обикновено мнозинство (половината от имащите право на глас членове плюс един).

Чл.19. (1) Всички членове на Сдружението дължат финансови вноски под формата на членски внос.

(2) Членовете на Сдружението заплащат годишен членски внос, одобрен от ОС по предложение на УС.

(3) Членският внос се заплаща в срок до седемнадесети декември (включително) на годината, предхождаща годината, за която се отнася. За годината на учредяването членовете дължат годишен членски внос, който се внася в срок и в размер, определен от УС. 

Чл.20. При приключване на годишния баланс със загуба Общото събрание може да вземе решение, с квалифицирано мнозинство 2/3 от имащите право на глас, за внасяне на допълнителни вноски от членовете за покриване на загубата.

Чл.21. (1) Разходите на Сдружението се извършват съгласно бюджета за съответния финансов период, приет от Управителния съвет и одобрен от Общото събрание.


(2) Сдружението разходва имуществото си за посочените в чл. 38 ал. 1 от ЗЮЛНЦ цели, включително за:

1. Управление и администриране на средства по СМР, Ос 4 ЛИДЕР от ПРСР 2007-2013 г., Европейския земеделски фонд за развитие на селските райони и други децентрализирани програми за развитие, основани на участието на местните общности.

2. Дейности, свързани с приобщаването на Сдружението към националната и европейска мрежи на селските райони и Местни инициативни групи.

3. Обучителни, информационни, изследователски и други дейности, необходими за осъществяването на целите на Сдружението.

4. Други цели, определени със закон и регламентирани в Устава.

(3). Допустимите бенефициенти на Сдружението, критериите за избор и процедурите за финансиране на проекти на бенефициентите се определят в СМР, за чието изпълнение Сдружението е пряко отговорно.

Чл.22. (1) Сдружението може безвъзмездно да разходва имущество и да осъществява дейността, насочена за постигане на целите, определени по реда на ЗЮЛНЦ. 

(2) Подборът на лицата и начинът на тяхното подпомагане от Сдружението се извършват в зависимост от целите и финансовите му възможности съгласно обявения ред и правилата за осъществяване на дейността. Информацията за реда, по който се извършва подборът, е общодостъпна и се вписва в централния регистър при Министерството на правосъдието.

(3) За безвъзмездно разходване на имуществото на Сдружението е необходимо мотивирано решение, взето от Общото събрание с мнозинство 2/3 (две трети) от всички негови членове, когато е в полза на:

1. лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

2. лица, били в състава на управителните му органи до 2 години преди датата на вземане на решението;

3. юридически лица, финансирали организацията до 3 години преди датата на вземане на решение;

4. юридически лица, в които посочените лица в т. 1 и 2 са управители или могат да наложат или възпрепятстват вземането на решения;

5. политически партии, в ръководните и контролните органи на които участват членове на ръководни и контролни органи на юридическите лица с нестопанска цел.

(4). Сдружението не може да сключва сделки с лицата по ал. 3, т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на Сдружението или са сключени при общи условия, публично обявени.

Чл.23. По решение на Управителния съвет, одобрено от Общото събрание, могат да се формират целеви парични фондове, включително и във валута, за финансиране на отделни дейности и мероприятия за осъществяване целите и задачите на Сдружението, като средствата могат да се набират и от членовете на Сдружението.

Чл.24. Сдружението отговаря за поетите задължения с имуществото си. То не носи отговорност за имуществените задължения на членовете си. 

VІ. ЧЛЕНСТВО, ПРАВА И ЗАДЪЛЖЕНИЯ НА ЧЛЕНОВЕТЕ

Чл.25. (1) Участието в Сдружението е доброволно.

(2) Учредители и членове на МИГ могат да бъдат юридически и дееспособни физически лица:

1. Всяко физическо лице, което има постоянен адрес на територията на общините Антон и Пирдоп; 

2. Всяко юридическо лице, регистрирано по ТЗ, ЗК и ЗЮЛНЦ, което има седалище на територията на общините Антон и Пирдоп. Членовете-юридически лица се представляват пред Сдружението от своите представители – физически лица.

3. Община Антон и Община Пирдоп.
Чл.26. Всеки пълноправен член на Сдружението има право:

1. Да участва в работата на Общото събрание на Сдружението и да гласува предложенията за решения;

2. Да избира и да бъде избиран в ръководните и контролните органи на Сдружението, съгласно законодателството на Република България;

3. Да внася за разглеждане в ръководните и контролните органи на Сдружението предложения по въпроси, засягащи дейността му;

4. Да участва в дейността на Сдружението;

5. Да напусне Сдружението по всяко време, като спазва определения за преустановяване на членството ред;

6. Да се ползва от резултатите от дейността на Сдружението, съгласно разпоредбите на Устава.
Чл.27. Всеки член на Сдружението е длъжен:

1. Да заплаща своевременно членския си внос в размерите и срока, определени от Общото събрание;

2. Активно да участва в реализиране на дейностите за постигане целите на Сдружението;

3. Да спазва настоящия Устав и да изпълнява решенията на ръководните органи на Сдружението;

4. Да предоставя информация за дейността си, необходима за изготвянето на документи, оценки и справки;

5. Да спазва професионалната етика в отношенията с останалите членове на Сдружението;

6. Да не осъществява дейност, противоречаща на целите, интересите и дейността на Сдружението.

Чл.28. (1) Нови членове на Сдружението, отговарящи на условията за членство, се приемат от Общото събрание въз основа на писмено заявление до председателя на Управителния съвет. В заявлението кандидатите заявяват, че споделят целите и задачите на Сдружението и декларират, че ще спазват Устава му. Заявлението следва да съдържа трите имена, ЕГН и точен адрес за физическите лица, а кандидатите-юридически лица следва да представят решение на управителните си органи за участие в Сдружението и удостоверения за регистрацията си, както и декларация, че приемат и ще спазват Устава на Сдружението;

(2) Заявлението се разглежда на първото Общо събрание, проведено след постъпването му в УС на Сдружението.

(3) Приемането на нов член на Сдружението се извършва с решение на Общото събрание, с обикновено мнозинство от половината плюс един от имащите право на глас.

(4) При отхвърляне на заявлението за членство от Общото събрание, ново заявление може да бъде подадено най-рано след шест месеца.

(5) Членството се счита за възникнало след решението на Общото събрание, към датата на заплащането на дължимия за съответния период до края на годината членски внос. Същият се внася в 10-дневен срок от датата на решението на Общото събрание. 

(6) Решението на Общото събрание за приемане или отхвърляне на заявлението за членство е окончателно. 

(7) Учредителите нямат никакво предимство и не се ползват от привилегии при осъществяване дейността на Сдружението.

Чл.29. (1) Всеки член може да напусне доброволно Сдружението след подаване на писмено заявление до УС най-малко един месец преди желаната дата за преустановяване на членство и след уреждане на всички финансови и имуществени взаимоотношения. Решението за прекратяване на членството се взема от ОС с обикновено мнозинство. 

(2) Членството на юридическите лица се прекратява по реда на чл.29(1). 
(3) В случаите на прекратяване на дейността и/или преобразуване на юридическо лице за член на Сдружението се счита правоприемникът на прекратения и/или преобразуван член. При всички други преобразувания на член на Сдружението (сливане, отделяне, разделяне), при които досегашният член губи юридическата си самостоятелност, новият или новите лица изрично заявяват желанието си за участие в Сдружението.

Чл.30. (1) Член на Сдружението може да бъде изключен, чрез гласуване при:

1. при неплащане на членския внос в продължение на три месеца от датата, фиксирана като краен срок за внасянето му, видно от счетоводната документация на Сдружението;

2. при грубо и системно нарушаване на Устава;

3. при осъществяване на дейност, противоречаща на целите, интересите и дейността на Сдружението.

(2) Предложение за изключване на член може да бъде направено от всеки член на Сдружението.

(3) Изключването се извършва с решение на Общото събрание, взето с обикновено мнозинство от половината плюс един от имащите право на глас. Предложеният за изключване член не взема участие при гласуването.

(4) Напусналите или изключени членове на Сдружението не могат да имат претенции към имуществото му. Сдружението не дължи връщане на направените парични и/или имуществени вноски.

VІІ. ОРГАНИ НА УПРАВЛЕНИЕ И ПРЕДСТАВИТЕЛСТВО

Чл.31. (1) Управлението на Сдружението се осъществява от:

1. Общо събрание (ОС);

2. Управителен съвет (УС);

3. Контролен съвет (КС).

(2) Управлението се осъществява при спазване на принципите:

1. Изборност;

2. Равнопоставеност;

3. Демократичност;

4. Мандатност – за не повече от два последователни мандата за участващите в изборните органи на управление;

5. Отчетност и отговорност на органите за управление;

6. Публичност на дейността на органите за управление.

Чл.32. Сдружението може да създава и други временни и постоянни структури съобразно интересите и потребностите на членовете на Сдружението и за постигане на целите му.

Чл.33. Общото събрание е върховен орган за управление на Сдружението и се състои от всички негови членове. 

Чл.34. (1) Общото събрание:

1. Изменя и допълва Устава;

2. Взема решения относно дължимостта и размера на годишния членски внос или на имуществените вноски и определя начина на събирането им по предложение на УС;

3. Приема правилата и реда за извършване на общественополезна дейност и други вътрешни актове;

4. Приема предложената от УС СМР и разглежда предложения за промяна на СМР;

5. Приема нови членове на Сдружението, освобождава членовете на Сдружението, подали молба за доброволно прекратяване на членството, взема решения за изключване на членове по предложение на УС;

6. Определя броя и членовете на УС и членовете на КС, избира и освобождава същите в т.ч. предсрочно, избира и освобождава председателя и заместник-председателя на УС измежду неговите членове, избира председателя и заместник-председателя на КС на Сдружението;
7. Приема предложения от УС годишен бюджет на Сдружението, годишния отчет на УС и КС за дейността им и годишния баланс на Сдружението;

8. Взема решения за събиране на допълнителни парични и имуществени вноски от членовете на Сдружението;

9. Взема решения по резултатите от финансовата ревизия на Сдружението;

10. Взема решения за преустройство, сливане с други сдружения с нестопанска цел или за прекратяването дейността на Сдружението;

11. При прекратяване дейността на Сдружението взема решение за начина за разпределянето на имуществото, като отчита и удовлетворява исканията на кредиторите, ако има такива; 

12. Взема решения за откриване и закриване на клонове по предложение на УС;

13. Приема програма за дейността на Сдружението;

14. Взема решения по всички други въпроси, свързани с дейността на Сдружението;

15. Отменя решенията на другите органи на Сдружението, които противоречат на законите на Република България, Устава, или други вътрешни актове, регламентиращи дейността на Сдружението;

16. Взема решения за образуване на фондове;

17. Разглежда и решава жалби против решенията на Управителния съвет.

(2) Правата по ал. 1, т. 1, 7, 8, 9, 10 и 12 не могат да се възлагат на други органи на Сдружението.
Чл.35. (1) Решенията на Общото събрание подлежат на съдебен контрол относно тяхната законосъобразност и съответствие с Устава на Сдружението и законите на Република България.

(2) Решенията на органите на Сдружението, които са взети в противоречие със законодателството на Република България, Устава или предходно решение на Общото събрание, могат да бъдат оспорвани пред Общото събрание по искане на заинтересованите членове на Сдружението или на негов орган, отправено в едномесечен срок от узнаването им, но не по-късно от една година от датата на вземане на решението.

(3) Споровете по ал. 1, които не могат да бъдат решени съгласно ал. 2, следва да бъдат повдигани пред съда по регистрацията на Сдружението от всеки член на Сдружението или на негов орган, или от прокурора в едномесечен срок от узнаването им, но не по-късно от една година от датата на вземане на решението.

Чл.36. (1) ОС се свиква от УС в населеното място, в което се намира седалището на Сдружението. Общото събрание се свиква най-малко веднъж годишно. 

(2) В обявлението за свикване на ОС се посочват дневният ред, датата, часът и мястото на провеждането на събранието и по чия инициатива се свиква. Поканата се поставя на място за обявления в сградата на управлението на Сдружението най-малко един месец преди насрочения ден и се оповестява публично в местен ежедневник. Поканите до членовете на ОС се изпращат с обратна разписка или се предоставят на ръка срещу личен подпис. 
(3) ОС може да се свика по искане на 1/3 от действащите членове на Сдружението. В случай, че в едномесечен срок от получаване на това искане УС не свика Общо събрание, то се свиква от съда по седалището на Сдружението по писмено искане на заинтересованите членове или на натоварено от тях лице.

(4) Извънредно ОС може да бъде свикано по реда на предходните алинеи.

Чл.37. (1) ОС е законно, ако на него присъстват повече от половината от всички членове на Сдружението или техни пълномощници. 

(2) Ако в определения час липсва кворум, събранието се отлага за един час по-късно при същия дневен ред и на същото място и се счита за законно независимо от броя на присъстващите членове.

Чл.38. (1) Всеки член на Общото събрание има право на един глас, упражняван лично или чрез пълномощника му.

(2) Член на Общото събрание няма право на глас при решаването на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия – до четвърта степен, или по сватовство – до втора степен включително;

2. юридически лица, в които той е управител или може да наложи или възпрепятства вземането на решения.

(3) Всеки член на Сдружението може да представлява не повече от трима членове на общото събрание въз основа на писмено пълномощно. В пълномощното задължително се съдържат всички точки от дневния ред и начина, по който пълномощникът ще гласува по всяка точка от дневния ред. Ако не е посочена точка от дневния ред, се счита, че е дадено пълномощно пълномощникът да гласува “въздържал се” по тази точка. Преупълномощаване не се допуска.

Чл.39. (1) Юридическите лица, членуващи в Сдружението, трябва изрично да са упоменали физическите лица, които ще ги представляват в решението на колективния си управителен орган.
(2) При промяна на статута на физическото лице и/или при невъзможност да представлява юридическото лице-упълномощител, физическото лице се задължава в 7 дневен срок от настъпилото събитие, писмено да уведоми председателя на Управителния съвет, който свиква извънредно заседание. 

Чл.40. (1) Решенията се вземат с обикновено мнозинство от гласовете на присъстващите членове на Сдружението с явно гласуване, като ОС може да реши по някои въпроси гласуването да бъде тайно. Изборът на членовете на УС и КС става с явно гласуване, освен ако Общото събрание не реши друго. 
(2) Решенията по чл. 34 т. 1, 10 и 11 се вземат с мнозинство 2/3 от присъстващите на ОС членове на Сдружението.

(3) ОС не може да взема решения по въпроси, които не са включени в обявения в поканата дневен ред

Чл.41. За заседанията на ОС се води протокол, в който се отразяват разискванията, решенията и резултатите от гласуването по дневния ред. Протоколът се подписва от председателстващия събранието, протоколист и председателя на УС. Протоколите от заседанията се съхраняват от УС. Всеки член на Сдружението има право на достъп до тях.

Чл.42. Управителният съвет е колективен орган за управление на Сдружението.

Чл.43. (1) УС се състои от 5 физически и/или юридически лица с постоянен адрес на територията на общините Антон и Пирдоп. 

(2) В състава на УС задължително се включват представители на Община Антон и Община Пирдоп. 

(3) УС се избира от ОС за срок от 5 години, но за не повече от два последователни мандата. 
(4) Мандатът на член на УС може да бъде прекратен предсрочно в случаите на трайна и продължителна невъзможност член на УС да изпълнява функциите си, в случаите на смърт, поставяне под запрещение, болест, отсъствие от страната за повече от три месеца, при три последователни безпричинни неявявания на заседания на УС, при неизпълнение на решенията на ОС и УС, действия против интересите на Сдружението и при лична молба за освобождаване.

(5) При избора на членове на УС, трябва да се следват следните принципи:

1. Представителството на органи на местната власт, представители или служители на централната или териториалната администрация на изпълнителната власт и общински съветници не надвишава 49%;
2. Останалите членове на УС (физическите лица с постоянен адрес на територията на действие на СМР и представителите на юридическите лица, членове на Сдружението със седалище на територията на действие на СМР) трябва да бъдат представители на частния сектор, включително земеделски и неземеделски бизнес; банков сектор; браншови организации и сдружения, НПО и граждани.
Чл.44. Управителният съвет:

1. Представлява Сдружението, чрез Председателя си; 

2. Ръководи дейността на Сдружението между две Общи събрания;

3. Организира и осигурява изпълнението на решенията на ОС;

4. Разработва план за дейността и бюджета на Сдружението и ги предлага за гласуване от Общото събрание;

5. Подготвя проекти за решения на Общото събрание;

6. Подготвя проекти за вътрешно-устройствени актове на Сдружението;

7. Осигурява и се разпорежда с имуществото и финансовите средства на Сдружението;

8. Ръководи и контролира дейността на обслужващите звена към Сдружението;

9. Отчита се за дейността си пред Общото събрание;

10. Изготвя предложения за формиране на парични фондове на Сдружението;

11. Определя реда и организира провеждането на дейността на Сдружението и носи отговорност за това;

12. Внася в ОС заявленията за членство и прекратяване на членство в Сдружението; 

13. Взема решения за образуване на помощни звена, комисии към УС, секции и клубове за подпомагане на дейността на Сдружението. Определя броя на членовете на комисиите, техния състав, функции и срока на дейността им. Комисиите се отчитат за дейността си пред ОС.
Чл.45. Управителният съвет има и следните специфични функции: 

1. Приема дългосрочната стратегия за организационното развитие на Сдружението, актуализира я ежегодно или при всяко подписване и/или преподписване на договор с финансиращи институции;

2. Приема интегрирана Стратегия за местно развитие по подхода ЛИДЕР на МИГ - Антон и Пирдоп;
3. Мотивирано предлага изменение и допълнения към СМР на МИГ - Антон и Пирдоп;

4. Изготвя и приема организационна структура, правилник и процедури за функционирането на изпълнителните органи на Сдружението;

5. Избира и освобождава изпълнителните и оперативните звена на Сдружението, чиито функции и отговорности се регламентират във вътрешни правила и процедури на сдружението;

6. Определя щатния състав на МИГ, взема решения за назначения, прекратяване на трудови правоотношения и налагане на дисциплинарни наказания на служителите на МИГ; 

7. Делегира на експертни съвети и/или журита правомощия по оценка на проектните предложения, финансирани по СМР на МИГ по подхода ЛИДЕР или други финансиращи програми;

8. Взема окончателни решения за финансиране на проекти по подхода ЛИДЕР или други финансиращи програми;

9. УС управлява бюджета на Сдружението, чрез организиране на конкурси на база на приетата стратегия на Сдружението и съобразени с изискванията на финансиращата организация/институция;

10. Избира представители на Сдружението в национални и европейски мрежи на селските региони;

Чл.46. (1) УС се свиква на редовно заседание поне един път на три месеца по предварително обявен дневен ред. Заседанието се счита за редовно, ако на него присъстват повече от половината от членовете на УС.

(2) Свикването на УС става от Председателя.

(3) УС може да бъде свикан и на извънредно заседание по искане на:

1. Председателя;

2. При писмено искане на 1/3 от неговите членове. Ако Председателят не свика заседание на УС в едноседмичен срок, заседанието може да се свика от всеки заинтересован член на УС по реда на чл. 32, ал. 1 от ЗЮЛНЦ.

(4) На заседанията на УС може да присъства и Председателят на Контролния съвет на Сдружението с право на съвещателен глас.

Чл.47. Решенията на УС се вземат с обикновено мнозинство от присъстващите членове освен решенията по чл. 14, ал. 2 и чл. 31, т. 3 и 6 от ЗЮЛНЦ, които се вземат с мнозинство от всички членове на УС.

Чл.48. Председателят и заместник-председателят на УС на Сдружението са изборни длъжности с представителни и оперативни функции.

Чл.49. Председателят и заместник-председателят на УС се избират от Общото събрание за срок от пет години, но за не повече от два последователни мандата.
Чл.50. Управителният съвет може да вземе решение и без да бъде провеждано заседание, ако протоколът за взетото решение бъде подписан без забележки и възражения за това от всички членове на Управителния съвет.

Чл.51. Членовете на УС носят солидарна отговорност за своите действия, с които вредят на интересите на Сдружението. Всеки от членовете на УС може да бъде освободен от отговорност, ако се установи, че няма вина за настъпилите вреди. 
Чл.52. Председателят на УС:

1. Ръководи оперативно текущата дейност на Сдружението;

2. Представлява Сдружението пред трети лица, пред държавните органи, обществените организации и други физически и юридически лица в страната и чужбина;
3. Отговаря за разработването на СМР на територията на общините Антон и Пирдоп;

4. Подготвя и предлага проекти за решения на УС;

5. Свиква и ръководи заседанията на Управителния съвет;

6. Отчита се за дейността си пред Управителния съвет;

7. След решение на УС съгласно чл. 45 т. 4 и т. 6 назначава, освобождава и упражнява дисциплинарна власт по отношение на изпълнителния директор/мениджъра и служителите на МИГ за извършване на оперативната дейност на Сдружението;

8. Подписва договори за финансиране на проекти от страна на Сдружението с бенефициенти от местните общности по правилата и разпоредбите на финансиращи организации, включително с МЗХ и ДФ”Земеделие” по подхода ЛИДЕР.
Чл.53. При отсъствие на Председателя, заместник-председателят на УС изпълнява функциите, посочени в чл. 52 от Устава.

VІІІ. КОНТРОЛЕН СЪВЕТ

Чл.54. 1) Контролният съвет /КС/ се състои от 3 лица: председател, заместник-председател и член;

(2) Членове на КС са членове на Сдружението, които се избират от ОС за срок от пет години, като могат да бъдат и преизбирани за най-много два последователни мандата.
(3) КС провежда заседания най-малко веднъж на шест месеца или по искане на някой от членовете му.

Чл.55. Контролният съвет има следните правомощия:

1. следи изпълнението на решенията на ОС и УС и упражнява контрол върху дейността на УС;

2. проверява и контролира финансовото състояние, правилното стопанисване и използване имуществото на Сдружението, като може да предизвиква и финансова ревизия.
Чл.56. (1) Председателят на КС ръководи заседанията му, като в негово отсъствие функциите по чл. 56 се поемат от заместник-председателя на КС;

(2) Заседанията на КС са редовни, ако на тях присъстват най-малко 2/3 от членовете му, като решенията се вземат с обикновено мнозинство от присъстващите.

Чл.57. КС се отчита за дейността си пред ОС.

ІX. ИЗПЪЛНИТЕЛЕН ДИРЕКТОР (МЕНИДЖЪР)

Чл.58. (1) Изпълнителният директор (мениджъра) се избира и назначава от УС съгласно изискванията по чл. 7 ал. 5 от Наредба 23 от 18.12.2009 г. за условията и реда за предоставяне на безвъзмездна финансова помощ по мярка «Прилагане на стратегиите за местно развитие» и по мярка «Управление на местни инициативни групи, придобиване на умения и постигане на обществена активност на съответната територия за местните инициативни групи, прилагащо стратегии за местно развитие» от «Програма за развитие на селските райони 2007-2013» (Издадена от Министерството на земеделието и храните, обн. ДВ. бр.1 от 5 Януари 2010г., изм. ДВ. бр.38 от 21 Май 2010г., в сила от 05.01.2010 г.);

(2) Изпълнителният директор (мениджъра) може и да не е член на Сдружението.

Чл.59. Изпълнителният директор (мениджъра):

1. Осигурява изпълнението на решенията на Управителния съвет;

2. Изготвя и предлага за приемане от УС стратегически програми за развитие и годишен план за работа на Сдружението, както и годишен проекто-бюджет;

3. Отговаря за изготвянето на СМР на МИГ - Антон и Пирдоп;

4. Организира набирането на средства за дейността на Сдружението;

5. Ръководи административния персонал на Сдружението;

6. Решава въпроси, които в съответствие с Устава на Сдружението му бъдат възложени от УС;

7. Отговаря за прилагането на стратегията съгласно чл. 7 ал. 4 на посочената в чл. 59 Наредба 23 от 18.12.2009 г.

Х. СРОК И УСЛОВИЯ ЗА ПРЕКРАТЯВАНЕ
Чл.60. Сдружението се учредява за неопределен срок.
Чл.61. Дейността на Сдружението може да бъде прекратена :

1. по решение на Общото събрание;

2. по съдебен ред, когато:

1) не е учредено по законния ред;

2) извършва дейност, която противоречи на закона, на неговия Устав, на обществения ред и/или на добрите нрави;

3) е обявено в несъстоятелност.
ХІ. ЛИКВИДАЦИЯ

Чл.62. (1) При прекратяване на Сдружението се извършва ликвидация. 

(2) Ликвидацията се извършва от Управителния съвет или от определено от него лице.
(3) Ако ликвидатор не е определен по реда на ал. 2, той се определя от окръжния съд по седалището на юридическото лице с нестопанска цел.

(4) Относно неплатежоспособността, съответно несъстоятелността, редът за ликвидация и правомощията на ликвидатора се прилагат съответно разпоредбите на Търговския закон.

Чл.63. (1) Разпределянето на останалото, след удовлетворяването на кредиторите, имущество на Сдружението се решава от Общото събрание. Ако решение не е било взето до прекратяването, то се взема от ликвидатора. 

(2) Ако не съществуват лица по ал. 1 или ако те не са определяеми, имуществото става собственост на общината по седалището на Сдружението. Общината е длъжна да използва полученото имущество за дейност, възможно най-близка до целта на прекратеното юридическо лице с нестопанска цел.

(3) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2 с изключение на дължимото им възнаграждение.

(4) Лицата, придобили имущество в резултат на извършената ликвидация по ал. 1-3, отговарят за задълженията на прекратеното юридическо лице с нестопанска цел до размера на придобитото.

(5) Имуществото не може да се прехвърля по какъвто и да е начин на:

1. Учредителите и настоящите и бившите членове;

2. Лицата били в състава на органите му и служителите му;

3. Ликвидаторите освен дължимото възнаграждение;

4. Съпрузите на лицата по т.1-3;

5. Роднините на лицата от т.1-3 по права линия без ограничение, по съребрена линия – до четвърта степен, или по сватовство – до втора степен включително.

XІІ. ГОДИШНО ПРИКЛЮЧВАНЕ

Чл.64. Ежегодно до края на м. март Управителният съвет съставя и предлага за приемане от ОС годишен финансов отчет и доклад за дейността на Сдружението за изтеклата календарна година. 
Чл.65. (1) В доклада за дейността се описва протичането на дейността и състоянието на Сдружението и се разяснява годишния счетоводен отчет. Докладът за дейността на Сдружението е публичен и трябва да съдържа данни относно:

1. осъществените дейности, изразходваните за тях средства, връзката им с целите и програмите на Сдружението и постигнатите резултати;

2. размера на безвъзмездно полученото имущество и приходите от другите дейности за набиране на средства;

3. финансовия резултат.

(2) Съобщението за изготвянето на доклада за дейността на Сдружението, както и за мястото, времето и начина за запознаване с него се публикува в бюлетина на централния регистър.

Чл.66. Управителният съвет взема решение за свикване на редовно общо събрание за приемането на изготвените годишен счетоводен отчет и отчет за дейността.

XIIІ. КНИГИ НА СДРУЖЕНИЕТО

Чл.67. Освен задължителните счетоводни книги, Сдружението поддържа протоколна книга на Сдружението, протоколна книга за заседанията на Общото събрание, протоколна книга за заседанията на Управителния съвет, регистър за даренията и почетна книга за дарения и завещания.

Чл.68. Всички книги на Сдружението се съхраняват в неговия офис и са достъпни за участниците в заседанията на общото събрание и на управителния съвет.

XIV. ЗАКЛЮЧИТЕЛНИ РАЗПОРЕДБИ

Чл.69. Сдружението има свой печат, носещ наименованието му и символи.
Чл.70. За всички неуредени или недостатъчно уредени с настоящия Устав въпроси, се прилагат съответните разпоредби на Закона за юридическите лица с нестопанска цел и другото законодателство на Република България.

Настоящият устав е приет на Учредително събрание, проведено на 17 юли 2011 г. в с. Антон, община Антон, област София-област, НЧ „Христо Ботев”, пл. „Съединение“ №1., като неразделна част от него е учредителният протокол, съдържащ поименен списък на учредителите, приели и подписали същия.

Настоящият устав се състави в два еднообразни екземпляра – един за Софийския окръжен съд и един за архива на Сдружението.

УЧРЕДИТЕЛИ НА СДРУЖЕНИЕ С НЕСТОПАНСКА ЦЕЛ ЗА ОСЪЩЕСТВЯВАНЕ НА ОБЩЕСТВЕНОПОЛЕЗНА ДЕЙНОСТ «МЕСТНА ИНИЦИАТИВНА ГРУПА – АНТОН И ПИРДОП»: 
Име, презиме, фамилия:

